Boontjie kry sy loontjie – 101 Slaaptydstories
Die magtige Sandrivier vloei deur die middel van die Vrystaat en gee lewe en water aan die boere waarmee hulle die mooiste en beste geelmielies in die hele wêreld produseer. Geelmielies wat langs die magtige Sandrivier se kronkelende blou waters grootword, is die beste en sappigste mielies wat daar is en dit is die hoofrede waarom Geronkie die donkie en sy boesemvriend, Mossieman in die Vrystaat langs die rivier bly. Mossieman is die baas van al die diere en voëls in die Vrystaat en sy hoofkantoor is hoog in die takke van een van die reuse populierbome op die walle van die beroemde rivier. Hierso hou Mossieman belangrike vergaderings oor die diereryk en bekyk hy elke dag die manewales en kaskenades van sy onderdane met vaderlike oë.
"Kom kyk hierdie spulletjie, Geronkie," roep Mossieman eendag vir Geronkie nader. "Hieronder, op die wal van die rivier. Kom kyk wat vang hulle aan."